જોકે, તેમની આ કડવાશ માત્ર વિરોધીઓ પ્રત્યે નથી. પોતાના જ પક્ષના વયોવૃદ્ધ આગેવાનોને પણ તેમણે છોડ્યા નથી. 2014ના પરાજયનાં કારણોમાં તેમણે કોંગ્રેસ આગેવાનો વચ્ચે વૃદ્ધ અને યુવાન નેતાઓ વચ્ચે ચાલી રહેલા સંઘર્ષને પણ જવાબદાર ઠરાવ્યો છે, પણ 2014 વખતે અતિશય વૃદ્ધ કહી શકાય તેવા આગેવાનો સત્તાસ્થાને ન હતા. ચિદંબરમ્, એન્થની કે કમલનાથને અતિશય વૃદ્ધ કહી શકાય તેમ નથી અને ડો. મનમોહનસિંહને પરાજય માટે જવાબદાર ગણવા એ તો એકડો છોડીને મીંડાને વળગવા જેવું થાય. કોંગ્રેસ પક્ષની સૌથી મોટી નબળાઈ જ એ છે કે તેના સમર્થ અને સંનિષ્ઠ આગેવાનોને પ્રજા સમક્ષ કદી મૂકવામાં આવતા નથી. કોંગ્રેસ પક્ષ એટલે ઇન્દિરા ગાંધી પરિવાર એવું કાયમી સમીકરણ થઈ ગયું છે અને તેથી ખુદ કોંગ્રેસમાં પણ વૈકલ્પિક નેતાગીરીને વિકસવા માટે અવકાશ મળતો નથી.